WACH MADUONG’ MA GASET WUOYOE
Miriambo ni Nyasaye Sando Ji
PARO MA JI MANG’ENY NIGO
Bug Catechism of the Catholic Church wacho niya: ‘Ka jaricho otho athoa ni i, chunye dhi e “mach mak tho” ma en hell kama osandoree nyaka chieng’.’ Jotend din moko wacho ni joma ni e majno opog mabor chuth gi Nyasaye.
ADIERA MAYUDORE E MUMA
‘Ng’a maketho enotho.’ (Ezekiel 18:4) “Jo motho ok ging’eyo gi moro.” (Eklesiastes 9:5) Kare ka ng’at motho ok ong’eyo gimoro, ere kaka onyalo sandore e “mach mak tho” kata winjo malit ni opoge chuth gi Nyasaye?
E Muma, wach molok kowuok e dho-Hibrania gi dho-Grik ma dho Ngere luongo ni “hell,” tiende en liel. Kuom ranyisi, kane Ayub sandore malit nikech tuwo moro marach, ne okwayo Nyasaye niya: “Mad ipandae e liel [“hell,” Douay-Rheims Version].” (Ayub 14:13) Ayub ne dwaro yueyo e liel to ok kama isandoe ji kata kama opoge gi Nyasaye.
GIMOMIYO NG’EYO ADIERA DWARORE
Kapo ni en adier ni Nyasaye sando ji, mano nyalo miyo wabed mabor kode. Rocío, modak Mexico wacho niya: “A e tinna, ne opuonja ni Nyasaye sando ji e mach mak tho. Wachno ne omiyo aluor ahinya kendo ne ok apar ni Nyasaye ne nyalo bedo gi kido moro amora maber. Ne anene kaka jamirima maok hore.”
Puonj mag Muma mawinjore maler e wi kum mag Nyasaye kod chal mar jo motho ne oloko paro ma ne Rocío nigo e wi Nyasaye. Owacho niya: “Ne awinjo ka an thuolo—ne chalo ka gima ne aketo piny osigo moro mapek ma ne tura. Ne achako bedo gi yie ni Nyasaye dwaronwa ngima maber, ni oherowa, kendo ni anyalo here. Ochalo wuoro ma mako lwet nyathine kendo madwaro ne nyathine ngima maber.”—Isaiah 41:13.
Ji mang’eny osetemo tiyo ne Nyasaye mondo kik giwang’ e mach mak tho. Kata kamano, Nyasaye ok dwar ni itine nikech luoro ma kamano. Kar mano, Yesu ne owacho niya: ‘Her Ruoth Nyasachi.’ (Mariko 12:29, 30) E wi mano, ka wang’eyo ni Nyasaye ok tim gik maok kare, wanyalo bedo gadier ni obiro ng’ado bura makare kinde mabiro. Mana kaka Elihu osiep Ayub nowacho, wan be wanyalo wacho gadiera ni: “Nyasaye ok nyal timo richo; Ng’a Manyalo Duto ok nyal timo tim mamono ngang’.”—Ayub 34:10.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn